《题段成之粟庵》
宋代·刘才邵

毗耶城中无垢师，丈室仅似蜗牛庐。三万二千师子坐，同时容纳无赢馀。

圆通境界不思议，一颗玄入随卷舒。先生从来道眼具，深入不二离圈模。

粟庵宴坐观万法，不以诞幻惊群愚。炯如白月挂圆碧，千江分影冰轮孤。

乃知芥子纳须弥，妙用岂以常形拘。惜哉山人空索价，不悟心藏万卷书。

作者简介：（1086—1158）吉州庐陵人，字美中，号杉溪居士。徽宗大观三年上舍及第，宣和二年中宏词科。高宗时累迁中书舍人，兼权直学士院。以帝称其能文，为时宰所忌，出知漳州，于城东开十四渠，溉田数千亩。官至工部侍郎、权吏部尚书。有《杉溪居士集》。